Tallinna Sadam

AS Tallinna Sadam (ingliskeelse nimega Port of Tallinn) on Eesti ja ühtlasi ka Baltimaade suurim sadamaettevõte, millel on viis sadamat, neist kaks Tallinnas (Vanasadam, Paljassaare sadam) ja kolm väljaspool Tallinna (Muuga sadam, Paldiski Lõunasadam, Saaremaa sadam). Võttes arvesse mõlemat, nii reisijate arvu kui kaubavooge, on Tallinna Sadam ühtlasi ka üks suurimaid sadamate komplekse Läänemere ääres.

Vanasadam ja Saaremaa sadam on reisisadamad ning Paldiski Lõunasadam ja Muuga sadam on kaubasadamad. Lisaks kuuluvad ettevõttele ka sadamate juures asuvad Muuga, Paldiski Lõunasadama ja Saaremaa tööstuspargid ning jäämurdja Botnica. Paljassaare sadam on kaubasadam, mis on plaanis Tallinna Sadamal võõrandada. Tegu on aasta ringi laevatatavate, kergesti ligipääsetavate ning piisavalt sügavate sadamatega, kus võetakse vastu kõik Taani väinasid läbivad laevad.

ASi Tallinna Sadam ja selle tütarettevõtete ärimudel põhineb neljal ärivaldkonnal: reisijad, kaubad, laevandus ja kinnisvara. Tallinna Sadam pakub sadamateenuseid landlord-ärimudeli põhiselt ehk omab, haldab ja arendab kaisid, akvatooriume ja neid ümbritsevaid maa-alasid, rendib maad kaubaoperaatoritele, korraldab laevaliiklust akvatooriumites ja tagab ohutu navigatsiooni sadama vetes.

Alates 2018. aasta juunist on Tallinna Sadama aktsiad noteeritud Tallinna börsil. Ettevõtte enamusaktsionär on Eesti Vabariik.

2017. aastal läbis ettevõttele kuuluvaid sadamaid 10,6 miljonit reisijat ja 19,2 miljonit tonni kaupa. 2018. aasta käive oli 130,6 miljonit eurot.

Tallinna Sadama tütarettevõte TS Laevad OÜ korraldab alates 1. oktoobrist 2016 parvlaevaliiklust Eesti suursaarte ja mandri vahel.

Ajalugu

 24. detsembril 1991 Eesti Vabariigi Valitsus määras, et Tallinna Merekaubasadam koos Tallinna Uussadamaga moodustati riigiettevõtteks «Tallinna Sadam» 
 Riigiettevõte Tallinna Sadam moodustati 1992. aasta aprillis, selle eelkäija Tallinna Merekaubasadam kuulus tootmiskoondise Eesti Merelaevandus koosseisu. 
 1996. aastal muudeti riigiettevõte aktsiaseltsiks, mille ainuaktsionär on Eesti Vabariik.
 17. märtsil 2004 registreeriti AS Tallinna Sadam ja AS NT Marine loodud ettevõte Aktsiaselts Green Marine.
 2004. a kevadel avati Vanasadama esimene spetsiaalselt {{kruiisilaev]]ade vastuvõtmiseks ehitatud kai.
 2005. a registreeriti tütarettevõte Osaühing TS Shipping.
 17. mail 2014 avati Vanasadamas senisest suurem kruiisilaevadele mõeldud kai.
 19. juuni 2014 registreeriti tütarettevõte TS Laevad OÜ.
 Alates 1. oktoobrist 2016 pakutakse parvlaevaliiklust Eesti mandriosa ja kahe suurima saare – Saaremaa ja Hiiumaa – vahel tütarettevõtte OÜ TS Laevad kaudu.
 13. juunil 2018 noteeriti Tallinna Sadama aktsiad Tallinna börsil.

Grupi ettevõtted 
Grupi emaettevõte on AS Tallinna Sadam.

Tütarettevõtted:

 TS Laevad OÜ - käitab Eesti riigiga sõlmitud pikaajalise lepingu alusel mandri parvlaevaühendust Saaremaa ja Hiiumaaga.
 OÜ TS Shipping osutab multifunktsionaalse laevaga BOTNICA jäämurdeteenust Eesti Vabariigile ning teeb veealuseid või -pealseid töid avamerel nafta ja gaasitööstusele.

Mõlemas ettevõttes on Tallinna Sadama osalus 100%.

Lisaks on Tallinna sadamas 51% osalus ASis Green Marine, mille majandustegevus hõlmab keskkonnaalaseid laeva- ja sadamateenuseid,  merereostuse ärahoidmise, lokaliseerimise ja likvideerimise praktiliste küsimuste lahendamist vastavalt rahvusvahelistele standarditele. Samuti osutab Green Marine laevadele jäätmekäitlusteenust ja korraldab seda ASi Tallinna Sadam sadamates.

Sadamad

Vanasadam 
 
Eesti suurimas reisisadamas silduvad nii parvlaevad kui ka ristluslaevad, sealt väljuvad Tallinki, Eckerö Line'i, Viking Line'i ja St. Peter Line'i parvlaevad. Reisijate teenindamiseks on sadamas A-, B- ja D-terminal.

Muuga sadam 

Eesti suurimas ja sügavaimas kaubasadamas ulatub akvatooriumi sügavus kuni 18 meetrini, mis võimaldab teenindada kõiki Taani väinu läbivaid laevu.

Paldiski Lõunasadam 

Paldiski Lõunasadam on järjest laienev kaubasadam.

Saaremaa sadam 

Ninase külas Küdema lahe ääres asuv Saaremaa sadam on spetsiaalselt kavandatud-ehitatud ristluslaevade teenindamiseks.

Tallinna Sadam börsil 
Tallinna Sadama aktsiad on noteeritud alates 13. juunist 2018 Tallinna börsi põhinimekirjas. 9. augusti 2021 seisuga on noteeritud 263 000 000 aktsiat. Aktsia kauplemistähis on TSM1T ja ISIN kood EE3100021635. Aktsia hind vähenes 2020. aastal 9,5%. 2020. aastal tehti kokku 47 555 tehingut (2019: 9 412) 20,4 mln Tallinna Sadama aktsiaga (2019: 15,5 mln aktsiaga) ja tehingute käive oli 36,1 mln eurot (2019: 31,1 mln eurot). Võrreldes eelneva aastaga on tehingute arv oluliselt kasvanud seoses pankade poolsest tehingutasude langetamisest tulenenud jaeinvestoride kauplemisaktiivsuse suure kasvuga. Tehingute käive on samuti kasvanud, kuid mitte nii kiires tempos.

Seisuga 31. detsember 2020 on AS-il Tallinna Sadam 15 433 aktsionäri. 2020. aastal vähenes välisinvestorite osalus 14%-lt 12%-ni (–5 mln aktsiat), Eesti erainvestorid on suurendanud osalust 10%lt 12%ni (+5,2 mln aktsiat), Eesti ja muu Baltikumi investeerimisja pensionifondide osalus on jäänud suures pildis samale tasemele.

Dividendide maksmine 

Alates börsile minekust on Tallinna Sadam igal aastal maksnud aktsionäridele dividende. Tallinna Sadam maksis 10. juunil 2021 aktsionäridele 2020. aasta eest dividende 0,077 eurot aktsia kohta kokku summas 20,251 mln eurot (71% eelmise aasta kasumist).

Suurimad aktsionärid 

Ülejäänud aktsionärid omavad igaüks vähem kui 0,6% Tallinna Sadama aktsiatest.

Skandaalid

Altkäemaksuskandaal
28. augustil 2015 võeti ettevõtte juhatuse esimees Ain Kaljurand ja juhatuse liige Allan Kiil vahi alla kahtlustatuna altkäemaksu võtmises miljonite eurode ulatuses. Kinni on peetud Baltic Maritime Logistics Groupi omanik Tõnis Pohla ja samale firmale kuuluva Esteve Terminali juhatuse esimees Üllar Raad. Päevalehe andmeil olid uurimisega seotud ka HTG-Invest ja selle juhatuse esimees Eno Saar. Suurem osa kahtlustusest oli riigiprokuratuuri teatel seotud Poola ettevõttelt tehtud praamihankega, teine osa aga Tallinna Sadama ning HTG-Investi ja Esteve vaheliste tehingutega, mille käigus said lisahüvesid nii Allan Kiil kui ka Ain Kaljurand. Tallinna Sadama nõukogu esimees Remo Holsmer tegi ettepaneku nimetada ametisse uus nõukogu.

Tunnustus 
2018. aasta 25. jaanuaril tunnustas Keskkonnaministeerium Tallinna Sadamat keskkonnasõbraliku toote või teenuse eriauhinnaga äri ja elurikkuse kategoorias.

Viited

Välislingid 

 Tallinna Sadama koduleht
 Hidden real estate value Enlight Research, 25. november 2020

Eesti ettevõtted
Tallinna börsil noteeritud ettevõtted
Riigi osalusega äriühingud Eestis
Majandus- ja Kommunikatsiooniministeerium